Document ID: 32009D0063

KOMISIJOS SPRENDIMAS
2008 m. lapkričio 20 d.
nustatantis, kokia forma valstybės narės turi pateikti informaciją pagal Europos Parlamento ir Tarybos reglamento (EB) Nr. 850/2004 7 straipsnio 4 dalies b punkto iii papunktį
(pranešta dokumentu Nr. C(2008) 6917)
(Tekstas svarbus EEE)
(2009/63/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 850/2004 dėl patvariųjų organinių teršalų ir iš dalies keičiantį Direktyvą 79/117/EEB (1), ypač į jo 7 straipsnio 4 dalies b punkto iii papunktį, 7 straipsnio 6 dalį ir 17 straipsnio 2 dalį,
kadangi:
(1)
Dar trūksta 7 straipsnio 4 dalies b punkte nustatytos leidžiančios nukrypti nuostatos taikymo patirties. Pranešimai bus naudingi ją persvarstant iki 2009 m. gruodžio 31 d., kaip nustatyta 7 straipsnio 7 dalyje, ir pagal 12 straipsnio 6 dalį rengiant reglamento taikymo ataskaitą.
(2)
Leidus vykdyti tam tikrą operaciją, apie tai turi būti pranešama kitoms valstybėms narėms ir Komisijai. Pranešimas turi būti dalykiškas ir jame turi būti pateikiama tikrai reikalinga informacija, kad valstybės narės ir Komisija nebūtų apkraunamos nereikalinga informacija.
(3)
Pranešimas turi būti aiškus ir jame neturi būti dviprasmiškos informacijos. Todėl 1, 2 ir 3 punktuose pateikiami klausimai suformuluoti taip, kad atsakymai į juos būtų pateikiami standartine arba bendrai sutarta forma.
(4)
Klausimyne turi būti nurodomas leidimo numeris ir išdavimo vieta, taigi prireikus galima susirasti patį leidimą taikyti leidžiančią nukrypti nuostatą ir jo pagrindimą.
(5)
Šiame sprendime numatytos priemonės atitinka 2006 m. balandžio 5 d. Europos Parlamento ir Tarybos direktyvos 2006/12/EB dėl atliekų (2) 18 straipsniu įkurto komiteto nuomonę,
PRIĖMĖ ŠĮ SPRENDIMĄ:
1 straipsnis
Priimamas prie šio sprendimo pridedamas klausimynas.
2 straipsnis
Šiuo klausimynu valstybės narės naudojasi rengdamos pranešimą pagal Reglamento (EB) Nr. 850/2004 7 straipsnio 4 dalies b punkto iii papunktį.
3 straipsnis
Šis sprendimas skirtas valstybėms narėms.
Priimta Briuselyje, 2008 m. lapkričio 20 d.

Labels: 12
20